
KIITOKSET


Tämä kirja on omistettu jokaikiselle karvaiselle ja karvattomalle tyypille, joita maa päällään kantaa. Jokaisella on mielestään maailman paras lemmikki ja jokainen on siinä aivan oikeassa. Kiitän nöyrimmin jokaista tähän kirjaan kirjoittanutta rohkeudesta, tarinansa avaamisesta ja sitoutuneisuudesta. Kukin tarina on kullan arvoinen.


Jokainen kirjoittaja vastaa itsenäisesti oman tekstinsä sisällöstä, sen oikeellisuudesta ja siitä, että teksti ei loukkaa kolmansien osapuolten oikeuksia. Kustantaja ei vastaa yksittäisten tekstien sisällöstä, niiden paikkansapitävyydestä tai mahdollisista tekijänoikeus-tai muista vastuukysymyksistä. Kustantaja ei ota kantaa kirjoitusten sisältöön eikä vastaa niissä esitetyistä näkemyksistä.






LUKIJALLE


Eläimissä on jotain taianomaista. Ne eivät kosketa meitä ainoastaan turkissaan tai tassuissaan – ne koskettavat meitä syvällä sydämessämme. Jokainen, joka on saanut elää karvaisen ystävän rinnalla, tietää, millaista on tuntea ehdoton rakkaus, uskollisuus ja ymmärrys, jota vain eläin voi tarjota. Eläinten läsnäolo on kuin hiljainen lupaus siitä, että emme koskaan ole täysin yksin, vaikka maailma ympärillämme välillä tuntuisikin kovin hektiseltä ja arvaamattomalta.


”Karvoihin katsomassa” ei ole vain kokoelma tarinoita, vaan matka niihin hetkiin, joissa eläimet ovat olleet opettajiamme, kumppaneitamme, suojelijoitamme ja joskus jopa pelastajiamme. Jokainen tässä kirjassa jaettu tarina on todistus siitä, miten syvällinen ja merkittävä eläimen ja ihmisen välinen side voi olla. Tämä on kirja niistä hetkistä, jotka piirtävät sieluumme pysyvät jäljet – hetkistä, joissa eläimet ovat olleet enemmän kuin vain lemmikkejä. He ovat olleet perheenjäseniä, joiden viisaus ja lempeys ovat olleet elämän suurimpia lahjoja.


Eläimet opettavat meille tärkeitä asioita – kärsivällisyyttä, hetkessä elämistä ja pyyteetöntä rakkautta. Kun he antavat meille niin paljon, meidän vastuullamme on tarjota heille takaisin tuota samaa lämpöä ja huolenpitoa. Emme voi koskaan täysin antaa takaisin kaikkea sitä, mitä he meille antavat, mutta voimme yrittää. Me voimme tarjota heille turvallisuuden tunnetta, kodin, jossa he saavat olla omia itsejään, ja arjen, jossa heitä arvostetaan ja rakastetaan.


Kirjan sivuilla kohtaamme ilon, surun, opit ja oivallukset, joita eläimet ovat tuoneet mukanaan. Tarinoiden kautta saamme kurkistaa siihen, miten nämä eläinystävät ovat koskettaneet kirjoittajien elämää. Ne kertovat meille myös siitä, miten suurta rikkautta ja onnea eläimet voivat tuoda arkeemme – ja joskus haastavimpiinkin hetkiin. Mutta ehkä tärkeintä on se, että nämä tarinat muistuttavat meitä siitä, miten paljon voimme oppia eläimiltä. Heidän kykynsä rakastaa, heidän aitoutensa ja heidän kykynsä olla läsnä tässä hetkessä ovat asioita, joista meidän jokaisen olisi hyvä ottaa oppia.


Meidän tehtävämme on tarjota takaisin samaa pyyteettömyyttä. Eläimet eivät vaadi paljon – vain rakkautta, huolenpitoa ja aikaa, villieläimet eivät sitäkään, vaan ainoastaan sitä, että jätämme heille tilaa ja elävää luontoa. Heidän kanssaan jaetut hetket ovat lahjoja, ja ne ansaitsevat täyden huomion ja arvostuksen. Tämä kirja on myös muistutus siitä, että meidän tulee olla vastuullisia hoitajia ja ystäviä näille olennoille, jotka luottavat meihin ja antavat meille niin paljon ilman, että odottavat vastapalveluksia.


On sanottu, että eläin tuntee sydämellään. Ehkä siksi mekin tunnemme niin vahvasti, kun jaamme elämämme heidän kanssaan. He eivät ajattele, he eivät analysoi, he eivät arvostele – he vain ovat, täysin läsnä ja rakastavina. Tämä on heidän lahjansa meille, ja mitä enemmän me vastaamme siihen läsnäololla ja huolenpidolla, sitä syvemmäksi side kasvaa. Se on jotain, mitä sanat eivät voi täysin kuvata, mutta minkä jokainen eläinystävä tunnistaa.


Tämän kirjan kirjoittajat ovat avanneet sydämensä ja jakaneet omat tarinansa karvaisista kumppaneistaan. Nämä tarinat eivät ole vain heidän – ne ovat osa meitä kaikkia, jotka olemme saaneet kokea sen, mitä eläin voi ihmisen elämään tuoda. Kiitos jokaiselle, joka on jakanut näitä hetkiä. Toivon, että kirjan lukijat löytävät näistä tarinoista lohtua, iloa ja muistutuksen siitä, kuinka arvokasta eläinten ja ihmisten välinen yhteys on.


Eläimet eivät puhu meidän kieltämme, mutta he puhuvat sydämillemme tavalla, jota emme voi jättää huomiotta. Olkaamme kiitollisia jokaisesta hetkestä, jonka saamme jakaa heidän kanssaan, ja muistakaamme, että meillä on mahdollisuus olla heille se, mitä he ovat meille – rakkauden, turvan ja ystävyyden lähde.

Olen Lila Lähde Tampereelta (s. 1991), ammatiltani hieroja. Suoritin naisten vapaaehtoisen asepalveluksen ja myöhemmin myös täydennyspalveluksen sivarissa. Harrastan kirjoittamista sekä teatteria. Teatteri ja kirjallisuus auttavat minua eläytymään muiden ihmisten ja eläinten rooleihin ja kohtaloihin. Eläimet ja eläinten hyvinvointi ovat vahvoina ajatuksissani ja tunteissani. Veganismiin taipuva elämänasenne tuo minulle rauhaa, ja eläinten oikeuksien puolustaminen on minulle tärkeä asia.


Minut löytää Instagramista l.ilarosavegan tunnuksella.












LAMMASTA JA LUONTOA KUUNNELLESSA


Lila Lähde


Sanonta ”tyhmä kuin pässi” ei pidä paikkaansa, eikä lammasta voi muutenkaan verrata tomppeliin. Asian voinee huomata, jos tutustuu tarkemmin näihin uteliaisiin, leikkiväisiin, suloisiin, villaviin ja seurallisiin olentoihin, joilla on erikoisia persoonallisuuksia ja tapoja. Vanhemmat lampaat ovat lauhkeita ja tykkäävät olla rauhallisesti, aivan kuin eläkeläiset konsanaan. Nuoremmat lampaat taas ovat vilkkaita temmeltäjiä. Leikkiessään karitsat saattavat juoksennella vikkelästi pihan mäkiä ylös alas ja hyppiä kivenlohkareilta toisille. Silmä voikin seurata ilolla pienten vuonien onnellista kirmaamista. Havitellessaan jotakin he saattavat kuopia sorkallaan hoitajaansa. He kurottavat yhtä jalkaansa venyttäen sen pitkäksi ja ryhtyvät korkokengältä näyttävällä sorkanpäällä kaivelemaan ihmisen taskuja, selkää tai jalkaa. Vaikka lampaalle sorkalla kuopiminen onkin tavanomaista leikkiä, niin hieman se sorkkajalka tuntuu pisteliäältä, aivan kuin pieni puutarhaharava myllertäisi iholla.


Lemmikkinä pidettäviä maisemanhoitajia, lampaita, ei kannata kuitenkaan hemmotella liikaa herkkupaloilla tai muulla paapoilulla, jotteivat he oppisi kerjäilemään. Lampaat keksivät hyvin sukkelasti, miten alkaa mankua äänekkäästi. Niinpä korvat alkavat kuulla pihalla kaikuvaa määkimistä, lammaskonserttia. Hyvin hemmotelluista lampaista saattaa tulla aika valikoivia ravinnonkin suhteen, varsinkin kesäisin ja syksyllä satokauden ollessa parhaimmillaan. Tällöin he mieltyvät vain parhaimpiin makupaloihin ja maukkaaseen tuoreeseen ruohoon. Niityllä kukkaan puhjenneet voikukat ja apilat katoavatkin lampaiden suihin.


Kun lampaat herkuttelevat tuoreella ravinnolla ja heidän hampaansa leikkaavat niittyjen kasvistoa, se kuulostaa aivan terävien pinsettien leikkaavalta ääneltä. Karvailta maistuvat ja tahmean tuntuiset voikukan varret lampaat jättävät syömättä. Illansuussa, yön viilentyessä sulkeutuvat kukkien nuput jäävät myös syömättä. Lammas odottaa aamun valjetessa, että yön kosteus haihtuu nurmelta ja kukkien nuput aukeavat aamuauringon lämmittäessä kosteaa nurmea ja lampaan kasvoja. Hän ei mielellään kulje märälle niitylle kastelemaan pörröistä villaturkkiaan. Niityllä olevan kukan täytyykin helottaa avonaisena täydessä loistossaan, jotta se kelpaisi ravinnostaan tarkkana olevalle lampaalle.


Syksyn koittaessa omenapuissa kypsyvät hyväntuoksuiset hedelmät houkuttelevat lampaat puutarhaan, sillä omenat ovat lemmikkilampaiden suurinta herkkua. Lampaat keksivätkin sukkelasti kaikki keinot, joilla saada herkulliset omenat alas puusta. Joko he riuhtovat hampaillaan omenapuiden oksia samalla ravistellen niitä, tai he puskevat puunrunkoa. Tällöin syysauringossa maistuviksi kypsyneet omenat putoavat maahan ja lampaat pääsevät nauttimaan makoisista hedelmistä.


Minulla on lammas. Hän on kauttaaltaan ruskea suomenlammas. Hänen kasvonsa ja jalkansa ovat suklaanruskeat, ja tummalla villaturkilla on tapana vaalentua kesän aikana auringonvalossa. Vaalentunut villapeite muistuttaakin sävyltään enimmäkseen kauramaitokahvia. Se kiiltää luonnonvalossa, ja se muistuttaa aivan tasaisen kaunista pientä korkkiruuvikiharaa. Ruskeaverikön nimi on Ellen. Ellen on virkeä ja nokkela 16-vuotias uuhi. Elleniä voisi kuvailla älykkääksi uuheksi, joka tietää monet talon tavat ja jolla on jo paljon lampaan elämän tuomaa viisautta.


Luonteeltaan Ellen on taipuvainen mustasukkaisuuteen, ja hän haluaakin olla kaiken huomion keskipisteenä. Nuorempana Ellen saattoi suuttua, jos silitin muita lammaslauman jäseniä. Tällöin hän mustankipeänä, jalkaansa polkien, kuono pystyssä lähti luotani kauemmas, kunnes sai taas osakseen huomiota. Joskus Ellen saattoi puskea muita lampaita, jos he saivat enemmän huomiota ihmiseltä kuin hän. Tällä tavoin uuhi taisteli itselleen myös lammaslauman johtajan aseman.


Ellenissä onkin havaittavissa selkeä johtajaluonne, joka sopii tietenkin vastuulliseen lammasjohtajan työhön. Hän määrää muiden lampaiden aseman, ja ihmistäkin hän saattaa komennella määkimällä, niin että saa lopulta tahtonsa läpi. Ellen taitaakin loistavasti huomion hakemisen: hän kipittää lähelle asutusta ja alkaa päkättämään. Määkimisen alkaessa ihminen tietää, että nyt Ellen tavoittelee suosionosituksia ja paijaamista. Näin persoonallisesta lampaasta en halua käyttää sanaa ”se”. Minulle Ellen on hän.


Välillä sitä on saattanut seurata lampaiden puuhailuja huvittuneena tai järkyttyneenä. Vaikka yleensä lammas onkin rauhallinen eläin, niin joskus olen saanut seurata kauempaa lampaiden uhkaavaksi äityvää puskemistaistelua. Ensin lammas vaanii kuin leijona, se tuijottaa suoraan toista lammasta silmiin, sitten se perääntyy muutaman metrin päähän ottaakseen vauhtia ja iskeytyy kohti vastustajaansa.


Lampaiden haastaessa toisiaan heidän otsansa iskeytyvät yhteen väkevästi, aivan kuin kaksi suurta kivenlohkaretta kolahtaisi yhteen. Sarvien ja päiden kumahtelu kuulostaa siltä kuin voimaa puhkuva kehonrakentaja kolauttaisi kahvakuulan lattiaa vasten. Hurja kamppailu verissä päin ja kuhmut otsilla jatkuu, kunnes lampaille koittaa taas rauhan aika. Joskus pienemmät karitsat ovat ryhtyneet isottelemaan ja haastaneet suurikokoisemman lampaan kaksintaistoon. Alkava nujakka saattaa vietellä muutkin lampaat ottamaan osaa taistoon. Tällöin kolmekin lammasta saattaa lyödä otsansa yhteen ja aloittaa tappelun kolmistaan. Välillä lampaiden kahakoissa saattaa olla kyse johtajanpaikan haastamisesta, mutta johtajanasemaa on turha yrittää Elleniltä viedä, sillä Ellen on lammaslauman johtava valtiatar, joka kyllä osaa pitää otsansa.


Ikä tuo lampaalle rauhaa ja vakautta. Hienostolammas Ellenkin viettää nykyisin päivänsä seesteisesti talon edustalla seuraillen ihmisten puuhia. Ellen onkin opettanut minulle paljon eläinten kanssakäymisestä. Jos Ellen kaipaa seuraa, hän saattaa jopa pyrkiä tupaan sisälle. Tällöin hän kapuaa terassin portaat ylös kapeat kintut kopisten ja koputtaa sorkallaan oveen. Silloin Elleniä on mentävä tapaamaan. Sorkkien kopina puisella terassilla kuulostaa aivan korkokengillä kävelevän hienon naisen askelilta. Joku voisikin erehtyä luulemaan Elleniä ihmiseksi, jos vain kuulisi pelkästään sorkkien kopinan terassilta. Nämä ovat varsin samaistuttavia piirteitä, ja ne lähentävät eläintä ihmiseen. Ellen saa elää lampaan elämänsä loppuun asti lajityypilleen sopivalla tavalla, ja hänen tehtäviinsä kuuluvat nykyisin maisemanhoidolliset työt. Sen lisäksi Ellen vahtii pihapiiriään tarkasti.


Ellenillä on tarkka hajuaisti, ja välillä hän nuuskii kuonollaan kuin vahtikoira. Tuntuisi kauhealta teurastaa ja syödä Ellen. Se ei käy ollenkaan. Ellenistä on tullut jo läheinen lemmikki ja toveri. Vaikka eläintä ei saisi liiaksi inhimillistää, niin yhteiselämä eläimen kanssa väkisinkin tekee siitä läheisen kaverin.


Lihakauppiaat pitävät tätä tietenkin luonnottomana asiana, ja lampaita teurastetaan varsinkin pääsiäisenä suuret määrät. Tuotantoeläimet mielletään vähemmän suloisiksi olennoiksi. Helposti kanat, lampaat, siat ja lehmät nähdään vain lihahyödykkeinä. Vegaanina minä ihmettelen, kumpi on pahempi peto, ihminen vai eläin. Eläimillä pitää olla oikeus olla muutakin kuin ihmisten ruoka.


Ajatus, että eläin on täällä vain meidän syötävänämme, on omituinen ja vastenmielinen. Olisi hyvä, jos maatalon eläimiin suhtauduttaisiin enemmän hellyttävinä olentoina. Tällöin tietenkin eläimen teurastaminen kävisi vaikeammaksi. Sen takia esimerkiksi kotieläintiloilla maksua vastaan eläimiä rapsutteleville lapsille ei kerrota, että nämä eläimet syödään.


Olemme eläinten kanssa samaa elämän kudelmaa, joten myös luonto ja eläimet kuuluisi nähdä arvokkaina. Vaikka petoeläimet saalistavat toisia eläimiä, niin ne pitävät vain huolta luonnon tasapainosta. Sen sijaan ihminen turvautuessaan eläinten tehotuotantoon ja massakasvatukseen itse asiassa järkyttää luonnon tasapainoa.


Olen kuullut joskus ihmisen kuvaavan eläimiä sanoin ”tyhmä elukka”. Se ei ole erityisen imartelevaa eläinten kannalta, eikä se tee myöskään ihmisen ajattelua yhtään viisaammaksi tai arvokkaammaksi. Ärsyyntymisen sijasta on mahdollista kehittää ajatteluaan eläimiä kohtaan myötätuntoisemmaksi. Eläin, olipa se sitten villi, lemmikki tai tuotantoeläin, on fiksu olento ja tarvitsee lajityypilleen sopivan elämäntavan. Ihmisten lähellä viihtyvät eläimet kaipaavat jatkuvaa seuraa, huolenpitoa sekä virikkeitä. Vastaavasti villieläimet tarvitsevat omaa luonnon rauhaansa ja isoja alueita, joilla he saavat kulkea vapaina ilman ihmisen ahdistelua tai pelkoa vangituksi tulemisesta. Samoin kaupunkien lähettyvillä asustelevat eläimet ovat oikeutettuja elämään rauhassa ilman häirintää.


Tämän takia olisi parempi, etteivät ihmiset vieraantuisi liikaa eläimistä ja luonnosta, vaan katselisivat uteliaina ympärilleen toisia olentoja ja kuuntelisivat luonnon ääniä. Luonnosta voi iloita, mutta sen voi tehdä niin, etteivät eläimet pelästy ihmisen läsnäoloa. Jopa kaupunkien puistoista asutusten läheltä löytyy nähtävää, kun vain pitää aistinsa auki. Voi seurata etäämpää oravien kapuilua puissa, kuinka he kantavat suussaan tammenterhoja talvivarastoon tai kuinka he nukkuvat puunoksalla häntä peittonaan. Kokiessaan kaupunkipuiston rauhan voi ihailla vanhojen puiden paksuja, uurteisia runkoja, joista välillä paistaa isoja kyhmyjä. On tyynnyttävää kuunnella, kuinka tuuli ravistelee puiden oksia ja lehtien kahina soi lempeänä konserttina. Tällöin kaupunkilaisen mielikin lepää ja hän saa rauhaa asvaltin keskeltä. Säilyttäkäämme kaupungeissa puistot, niin ihmisetkin voivat paremmin eikä heidän luontosuhteensa ala horjua.


Ehkäpä se, ettei ihmisillä ole kokemusta eläinten tai luonnon läheisyydestä, aiheuttaa vieroksuntaa luontoa ja eläinten oikeuksia kohtaan. Sen vuoksi näihin eläinystäviin kannattaisikin tutustua paremmin. Voisimme antaa eläimille niiden todellisen arvon ja huomata, kuinka mukavia olentoja ne todella ovatkaan. Voisimme seurata mielenkiinnolla, kuinka maatalon sika röhnöttää tyytyväisenä ojassa tonkien maata kärsällään tai seurallinen lammas märehtii uteliaana pää pystyssä korvat höröllään.


Entä, jos eläinten kohtalo alkaa ahdistamaan liikaa? Mitä silloin voi tehdä? Joskus eläinten aseman parantamiseksi on taisteltava kuin kiivas lammas, vaikkei maailmanlaajuinen muutos tapahdukaan hetkessä ja tämä saattaa turhauttaa eläintenystävää. On puskettava eläinten sortamista vastaan, vaikka se pelottaisikin. Mutta asian voi tietenkin hoitaa omalla kohdallaan rauhanomaisesti kuin niityllä seesteisiä päiväuniaan viettävä lammas. Eläintenystävä voi pohtia, kuinka pystyisi olemaan kiltimpi toisille eläimille, sen sijaan, että hän ahdistuisi joka päivä eläimiin kohdistuvasta hyväksikäytöstä, vaikka tieto eläinten riistämisestä rumaa onkin. Myös julman tehotuotannon vastustaminen kannattaa hoitaa rauhanomaisin keinoin sen sijaan, että ryhtyisi vandalismiin. Navettoihin, sikaloihin ja tarhoihin tehdyt iskut saattavat kääntyä itseään vastaan ja ovat huonoa mainosta eläintensuojelulle. Tällöin huomio ei kohdistu eläinten oikeuksiin, vaan ainoastaan ”tihutyöntekijöiden” kriminalisoimiseen.


On vääriä käsityksiä siitä, että eläinten huomioiminen ja veganismi rajoittaisi elämää liikaa ja siksi se ei ole niin houkuttelevaa. Siitä saattaa tulla mielikuvia karikatyyrisistä takkutukkaisista, raivohulluista vegaaneista, jotka huutelevat ihmisille: ”murhaaja”, syövät vain selleriä ja parsakaalia, pukeutuvat vanhoihin lumppuihin ja vetäytyvät kummallisiin kommuuneihin. Tämä on tietenkin ennakkoluulo, jota ei voi yleistää. Ihminen voi aina olla lempeämpi eläimiä kohtaan, ja sen voi hoitaa tyylikkäästi.


Jotta pysyisimme ihmisinä, meidän kannattaa huomioida ympäröivää luontoa ja eläimistöä paljon enemmän. Myös meidän elämämme riippuu siitä, että eläimet ja luonto voivat hyvin. Tämän tajuamiseen ihmiskunnalta ei saisi mennä liian kauaa. Tämän Ellen-lammas on saanut minut tajuamaan. Kiitos siitä kuuluu Ellenille.

Moikka, eläinten ystävä! Minä olen Malin Ekblom, ravintoterapeutti, kouluttaja, tietokirjailija ja entinen elintarvikealan laborantti.


Uskon, että monien karvakavereidemme terveysongelmien juurisyynä ovat sopimaton ruokavalio, tietyt ruoka-aineet tai jokin lisäaine.


Olin itsekin aikoinani koiranomistaja, joka uskoi siihen, että kuivamuona on ainoa oikea tapa ruokkia koiraa. Onhan se ”tieteellisesti tutkittua” ja ”tutkitusti terveellista” ja sisältää kaikki ne tärkeät vitamiinit, joita parhaat ystävämme tarvitsevat. Tai niin minä luulin.


Vuonna 2005 saksanpaimenkoirani Jeppe oli lähellä kuolla toistuvien ihotulehdusten ja aliravitsemuksen takia. Tuolloin opin sattumalta ja vahingossa, että viljapohjaiset, lisäaineilla höystetyt raksut eivät ole koirille lajityypillistä, ihanteellista ravintoa. Kun Jeppe sitten toipui luonnollisen ruokinnan avulla, heräsin ruokavalion ja terveyden väliseen yhteyteen.


Olen yli 20 vuoden ajan opiskellut ravitsemusta ja lemmikkien kokonaisvaltaista hyvinvointia. Samalla olen luennoinut, kirjoittanut ja kouluttanut aiheesta ja auttanut lukemattomia koiranomistajia toteuttamaan ruokavaliomuutoksia terveellisesti ja turvallisesti. Olen erikoistunut koirien luonnolliseen ruokintaan ja koulutan uusia Raakaruokintaohjaajia® ja Koiran ravintoterapeutteja®.


malinekblom.fi


luonnollinenruokinta.fi












KOIRASI RUOKA


– TIE TERVEYTEEN TAI SAIRAUTEEN


Malin Ekblom


Rakas koirani Jeppe oli vain 2-vuotias, ja eläinlääkärin antama ennuste oli karu. Korkeintaan kuusi kuukautta elinaikaa. Olin siinä pisteessä, että mietin vakavasti, olisiko armollisinta päästää hänet tuskastaan.


Sattumalta törmäsin kuitenkin tietoon, joka mullisti kaiken. Löysin keinon, joka ei vain auttanut Jeppeä, vaan myös avasi uuden suunnan omassa elämässäni. Sen ansiosta olen pystynyt myös auttamaan muita löytämään oman polkunsa lemmikkieläinten hyvinvoinnin parissa.


Minä – tavallinen koiranomistaja, joka halusi parasta rakkaalle lemmikilleen


Ensimmäinen koirani oli saksanpaimenkoira nimeltä Rocky. Rocky oli hyvin nirso eikä halunnut syödä ruokaansa. Noudatin kasvattajan ja eläinruokakaupan myyjien antamia ohjeita ja neuvoja. Ostin yhä kalliimpia ja laadukkaampia merkkejä, mutta Rocky jätti silti suurimman osan ruoasta kuppiin.


Kuten niin moni muukin, uskoin, että kuivaruoka oli ainoa oikea tapa ruokkia koiria. Uskoin, että kuivaruoat ovat tieteellisesti tutkittuja, turvallisia ja terveellisiä ja niissä on kaikki ravin-toaineet  joita koira tarvitsee.


Sekoittelin Rockyn ruokaan kaikkea maksalaatikosta raakaan lihaan vain saadakseni hänet syömään ”oikean ruokansa”, kuivamuonan. Mutta Rocky söi ahnaasti vain maksalaatikon ja muut lisäämäni herkut ja sylki nappulat pois.


Huono omatunto vaivasi minua. Pelkäsin, ettei Rocky saisi kaikkia tarvitsemiaan vitamiineja. Katsoin hänen epäluuloisia silmiään, ja sydämessäni heräsi huoli. Miksi hän ei syönyt? Haluaisin, että Rocky olisi onnellinen ja terve, mutta epävarmuus painoi mieltäni. En osannut kyseenalaistaa kasvattajia, eläinlääkäreitä tai eläinruokakaupan asiantuntevia myyjiä. Uskoin, että he tiesivät parhaiten, mikä oli koirani hyvinvoinnin kannalta oikein. Nuo sanat toistuivat vieläkin mielessäni kuin mantra.


”Laadukas kuivamuona on paras vaihtoehto”, he sanoivat.


Ajattelin, että nappulat olivat ainoa oikea ruoka, vaikka sydämessäni tunsin epäilyksen.


Jepellä todettiin vakava sairaus


Toinen koirani Jeppe tuli minulle 9 kuukauden ikäisenä. Kaikki vaikutti olevan kunnossa. Jeppe oli melko tyypillinen saksanpaimenkoira, jolla oli paljon intoa kaikkeen, leikeistä koirapuistossa pitkiin metsälenkkeihin.


Jepellä oli kuitenkin erittäin herkkä vatsa, ja meistä tuli nopeasti eläinlääkärin vakioasiakkaita jatkuvien ripulien vuoksi. Jepellä oli valtava ruokahalu, ja olin niin iloinen siitä, että koira söi kaikenlaista ruokaa eikä ollut nirso, kuten Rocky oli ollut. Mutta Jeppe vain laihtui ja laihtui, vaikka hän söi uskomattoman suuria määriä.


Lopulta eläinlääkäri ymmärsi, että ongelma saattaisi olla haiman vajaatoiminta. Diagnoosi on helppo vahvistaa verikokeella, mutta sairaus on elinikäinen eikä koira voi parantua siitä. Koira tarvitsee ruoansulatusentsyymejä jokaisella aterialla, koska sen oma haima ei enää tuota niitä.


Aloitin hoidon antamalla raakaa haimaa aterioiden yhteydessä. Jeppe alkoi vähitellen lihoa, ja hänen vatsansa vaikutti toimivan hieman paremmin.


Apu oli lyhytaikaista


Jepen vatsa oli edelleen herkkä, ja tein kaikkeni löytääkseni sopivan ruoan. Eläinlääkäri suositteli erilaisia erikoisruokia herkkävatsaisille koirille. Ne näyttivät auttavan, mutta vain lyhyeksi aikaa.


Jonkin ajan kuluttua Jeppe alkoi taas laihtua. Hänelle tuli myös erilaisia iho-ongelmia ja toistuvia korvatulehduksia. Pitkin koiran kehoa oli märkiviä ihottumaläiskiä. Kun yksi parani, ilmestyi seuraava. Jeppe kutisi valtavasti, ja välillä hän pääsi raapimaan tai puremaan ihoaan rikki ja haavat tulehtuivat.


Muistan edelleen, kuinka paha koiran ominaishaju oli. Tuntui siltä, etten halunnut edes mennä kotiin, koska eltaantunut ja hiivainen tuoksu pisti nenään ja oksetti. Koti, auto, täkit ja peitot, jopa sohva haisi kuvottavalle.


Eläinlääkäri totesi, että kyseessä oli todennäköisesti jonkinlainen allergia, ja aloitimme hypoallergeenisten ruokien kokeilun. Mikään ei kuitenkaan tuntunut auttavan. Joko korvat alkoivat töhniä, vatsa meni löysälle tai ruoka ei maistunut, ja ihottumat aina vain uusiutuivat.


Jatkuva kutina oli niin paha, että Jeppe oli raapinut ihon rikki useasta kohdasta. Karvaa oli lähtenyt suurilta ihoalueilta, erityisesti korvanlehdistä, silmien ympäriltä ja jalkojen välistä. Iho oli monin paikoin paksuuntunut, turkki eloton ja harmaa. Saimme erilaisia shampoita kutinan lievittämiseksi. Jeppe vihasi suihkua ja pesuja, ja se oli valtava stressi sekä hänelle että minulle. Lisäksi jatkuva peseminen tuntui vain kuivattavan ihoa entisestään, eikä kutina helpottanut.


Jeppe laihtui ja oli lopulta enää luuta ja nahkaa. Saatoin herätä yöllä hänen pyyntöihinsä päästä ulos, joko löysän vatsan takia tai koska hän raapi korviaan niin kovaa, että ulisi kivusta.


Toivon kipinä herää


Eräänä päivänä rehurekan noutopisteellä törmäsin vanhaan tuttuun ajoilta, jolloin kävimme tottelevaisuuskoulutuksessa. Hän kertoi opiskelevansa eläinten luontaisterapiaa ja kysyi, olinko kokeillut homeopatiaa.


Naurahdin ja olin hyvin skeptinen. Olin kuullut homeopatiasta, mutta en tiennyt tarkalleen, mitä se oli. Silti uteliaisuuteni heräsi. Oli olemassa jotakin, mitä en vielä ollut kokeillut!


Voisiko Jeppe vihdoin saada apua jatkuvaan kutinaan, joka piti meitä molempia hereillä öisin?


Minulla ei ollut enää mitään menetettävää, Jepestä hiipui jo elämänilo.


Pian Jeppe saikin akupunktiota, homeopaattisia lääkeaineita ja vyöhyketerapiaa säännöllisesti. Luontaishoidot toivat helpotusta oireisiin. Olin niin onnellinen, kun vihdoin näin pientä toivoa siitä, että vointi voi mennä parempaan suuntaan!


Mutta suureksi pettymyksekseni apu tuntui aina olevan vain väliaikaista. Jeppe tarvitsi yhä enemmän hoitoa ja lisää homeopaattisia aineita. Oireet lievenivät hiukan joka kerta, mutta itse ongelma pysyi ratkaisemattomana.

